Asi tristo alebo možno i tristopäťdesiat Bratislavčanov prišlo v sobotu večer k Štrkoveckému jazeru osláviť 4. výročie zvrchovanosti k vatre zvrchovanosti. Neveľmi bohatú účasť Bratislavčanov vylepšovali zástupcovia diplomatických zborov, na odstavených Mercedesoch a Volvách povievali zástavky Angoly, Juhoafrickej republiky, Kuby, Belgicka... Na tvárach diplomatov však čisto zdvorilostný charakter účasti bolo zreteľne vidieť. Repeťácke pesničky Lýdie Volejníčkovej či Otta Weitera ich nestrhli. Zachraňovali to folklórne súbory - žilinský Rozsutec a Muchovci z Terchovej. Zo známejších tvárí sa pri vatre objavila Katarína Tóthová, Jozef Šesták, ale i Juraj Jakubisko a Deana Horváthová, ktorí pricestovali na oslavy zvrchovanosti až z Prahy, takí sú to Slováci! Slávnostný prejav nám predniesla vicepremiérka Tóthová. Energicky vyhlásila: "Aj pri príležitosti dnešných osláv 4. výročia vyhlásenia zvrchovanosti SR môžem dať sľub slovenskej vlády, že táto vláda nikdy nedopustí protiústavné konanie, nedopustí uplatňovanie kolektívnych práv a nebude súhlasiť s autonómiou na národnostnom princípe." Neodniesli si to len Maďari, ale aj Bratislava: "Ak sa dnes pozrieme na našu krásavicu na Dunaji, neraz nám zmrzne úsmev na tvári. Žiaľ, nepatrí medzi tie mestá, ktoré našli potrebné prepojenie na podnikateľskú sféru a tým popri štátnych dotáciách si zabezpečili prílev ďalších financií na rozvoj mesta." K Tóthová nás však ubezpečila, že "vznikom Bratislavského kraja sledujú sa svetové trendy". Kultúrny program síce v oblakoch dymu "rozpumpovali" repeťáci, ale jeho vyvrcholením bol napokon slovenský černoch Ibrahim Maiga. Bačovská vatra ho totiž inšpirovala k slovenskému hrubozrnejšiemu folklóru. Zanôtil nám: "Sedí bača pri ohníčku, hreje sa, pozerá si medzi nôžky, smeje sa, smeje sa... Keď si dala baranovi, daj aj mne, daj aj mne..."
Bola to milá dôstojná oslava .